Bajnai fizetése a Krízisalapban
Több mint 3 milliárd forint adomány folyt be a múlt hét közepéig a Krízisalapba, melyből 22 millió forintot magánszemélyek fizettek be - olvasható a Népszavában.
A gazdasági válság hatásainak enyhítésére létrehozott programhoz eddig 75-en csatlakoztak.

A legtöbb pénzt (3 544 207 forint) Bajnai Gordon miniszterelnök fizette be, aki a teljes fizetését ide utalja.

A miniszterek egyhavi fizetésükkel járultak hozzá az alaphoz, Herczog László, a szociális tárca vezetője például 514 ezer 664 forintot utalt át.

A névsorban a szocialista politikusok mellett magánszemélyek is szerepelnek, a legtöbben, összesen 40-en 50 ezer forinttal járultak hozzá a rászorultak megsegítéséhez, a legkisebb felajánlott összeg 5 ezer forint.

A kérelmezők 20-50, de legfeljebb 100 ezer forint vissza nem térítendő támogatást kaphatnak az alapból – emlékeztetett a lap, majd utalt arra is, hogy a program augusztus 1-jén indult, és egyelőre november 30-ig tart.

A kormány egymilliárd forinttal indította útjára, ehhez az összeghez még várják a felajánlásokat.
Gazdaság